[image: image1.jpg]LATVIJAS
NACIONALAIS
MAKSLAS
MUZEJS

[sagatavots Rīgā, 30.07.2026., aktualizēts 03.08.2026.]

Māra Vaičunas. Ārpus
Izstāde ciklā “Paaudze”

2026. gada 5. septembris – 2027. gada 14. marts
Latvijas Nacionālā mākslas muzeja galvenā ēka / 2. stāva labais spārns

Jaņa Rozentāla laukums 1, Rīga
No 2026. gada 5. septembra līdz 2027. gada 14. martam Latvijas Nacionālā mākslas muzeja galvenās ēkas 2. stāva labā spārna zālēs (Jaņa Rozentāla laukumā 1, Rīgā) ciklā “Paaudze” norisināsies izstāde “Māra Vaičunas. Ārpus”.
Ko mēs zinām par Māru Vaičunas? Gandrīz neko. Viņa ir ārpus vietām, kur pulcējas, ārpus burzmas. Vai tā ir apzināta radošās brīvības aizsardzība? Ļoti iespējams. Šī ir pirmā apjomīgākā Māras Vaičunas darbu izstāde Latvijas Nacionālajā mākslas muzejā.

Māra Vaičunas runā par to, ko vieglāk uzgleznot, nevis kādam pateikt vai uzticēt. Šis noklusējums un noslēgtība bija veids, kā izdzīvot savu dzīvi, cieši noturoties pie sevis, savās jaukajās dienās (Māras darba nosaukums), gleznojot.

Mākslas vidē, kurā ienāca Māra Vaičunas, īpaši glezniecībā, kad idejiskā nozīmība un figurālisms bija augstākā, pilnīgākā domas izpausme, viņas darbi neiekļāvās. Formas, pārvarējušas gravitāciju, atradās tur, kur ķermenim vairs nebija pieredzes, un tā jau bija saruna ārpus oficiālās valodas.

Ja redzam tikai klusās dabas ar traukiem, ziedus un nedaudzās ainavas, tad esam uzkavējušies virspusē, uz virsmas, kas pati par sevi jau ir izpētes vērta. Audekls vai koka dēlītis ir sākums gleznieciski risināmiem jautājumiem un scenogrāfija kādam komentāram par dzīvi. Formas, krāsas, līnijas ir skaidras domas un iespējamības kombinācija, kas izgrūsta priekšmetus, ienes kustību, izdzenā statisko dabas klusumu gleznā. Formas bieži caurspīdīgas, gandrīz bez svara, bez apjoma. Ja piepildītas, tad blīvi, monohromi, plaknē. Jūtams pat skarbums. Nekas nesajaucas, nepārklājas, bet paliek necaurskatāms. Vienkāršība un skaidrība jau ietiecas abstrakcijas laukā vai smeļas no kubistiem formu veseluma grautiņā, bet Māra to izdara viegli, bez satraukuma.

Kas tie ir par priekšmetiem, un vai tie kur pielietojami? Īsti nē. Kur tiem būtu mājas – telpā, kurā patīkami uzturēties, ārpus visa, kur nepieciešams būt, kur jābūt. Varbūt šī brīvība Māras laikā bija tas, ko nenolasīja mākslas dzīves veidotāji, saskatot tikai dekoratīvas kvalitātes, jo ierastā domu gaita par sociāli aktīvu, atbildīgu tēmu risinājumu te neredzēja. Māras darbi paliek it kā ārpus aktīvā mākslas mutuļa, ārpus obligātā. Bet to nevar uzskatīt par kļūdu vai Māras Vaičunas kā mākslinieces neveiksmi – tā bija viņas apzināta izvēle.

Izstādē iekļautie Felicitas Pauļukas (1925–2014), Līvijas Endzelīnas (1927–2008), Baibas Vegeres (1948), Antonijas Luteres (1946), Ingas Melderes (1979), Amandas Ziemeles (1990) un Georga Šenberga (1915–1989) darbi ir radošie līdzinieki, domubiedri, kuri paplašina sarunu ar un par Māru Vaičunas. Ieliekot mākslinieci šajā kontekstā, nevis atstājot vienu, gleznotais atrod sev iederīgo vidi, kurā ir labi būt, ārpus burzmas.

Māra Vaičunas (1949–2019) absolvēja Latvijas Mākslas akadēmijas Keramikas nodaļu 1976. gadā ar diplomdarbu – keramikas sienas panno Valmieras piena kombinātam. Pēc akadēmijas beigšanas keramikā vairs nestrādāja, jo sākotnējais mērķis bija glezniecība. Izstādēs māksliniece piedalījusies no 1977. gada.
Teksts: Ilze Putniņa
Par izstāžu ciklu “Paaudze”

Ikviena paaudze pieder kādam laikmetam. Latvijas Nacionālā mākslas muzeja (LNMM) izstāžu cikls “Paaudze” aizsākās 2016. gadā, fokusējoties uz 20. gadsimta otrās puses mākslu. Cikla programma tiek realizēta LNMM galvenās ēkas 4. stāva izstāžu zālēs un no 2021. gada arī 2. stāva labā spārna ekspozīciju telpās. Notikušas izstādes tādām ievērojamām Latvijas mākslas personībām kā Boriss Bērziņš, Felicita Pauļuka, Daina Riņķe, Henrijs Klēbahs, Līvija Endzelīna, Hilda Vīka, Gunārs Krollis, Džemma Skulme, Romualds Geikins, Daina Dagnija, Jānis Pauļuks, Māra Kažociņa, Inta Celmiņa, Auseklis Baušķenieks, Gunārs Cīlītis, Jānis Aivars Karlovs, Biruta Baumane, Lea Dāvidova-Medene, Imants Vecozols, Rūsiņš Rozīte, Biruta Delle, Aija Jurjāne, Rolands Kaņeps, Gunārs Binde, Līga Purmale, Māra Vaičunas. Sagatavošanā ir izstāde Aijai Ozoliņai.

Izstādes kuratore:

Ilze Putniņa, Glezniecības kolekcijas glabātāja (20. gs. 2. puse – 21. gs.) / Mākslas muzejs ARSENĀLS, LNMM
T: (+371) 67 357 523, E: Ilze.Putnina@lnmm.gov.lv
Izstāžu cikla “Paaudze” kuratore:

Dr. art. Elita Ansone, Kolekciju un zinātniskās izpētes nodaļas vadītāja (20. gs. 2. puse – 21. gs.) / 

Mākslas muzejs ARSENĀLS, LNMM

T: (+371) 67 357 521, E: Elita.Ansone@lnmm.gov.lv
Grafikas dizains:

Anna Ceipe / Latvijas Nacionālais mākslas muzejs
INTERNETA RESURSI:

https://lnmm.gov.lv
FACEBOOK: Latvijas Nacionālais mākslas muzejs
X: @LNMM_muzejs
INSTAGRAM: @makslasmuzejs
YOUTUBE: MĀKSLAS MUZEJI / LNMMvideos
#lnmm

#MansMuzejs

DARBA LAIKS:

Otrdienās, trešdienās, ceturtdienās 10.00–18.00, kase 10.00–17.30

Piektdienās 10.00–20.00, kase 10.00–19.30

Sestdienās, svētdienās 10.00–17.00, kase 10.00–16.30

Pirmdienās slēgts

Muzejs ir slēgts oficiālajās svētku dienās: 1. janvārī, Lielajā Piektdienā, Lieldienās, Līgo un Jāņu dienās (23.–24. jūnijā), Ziemassvētkos (25.–26. decembrī), 31. decembrī.
BIĻEŠU CENAS:
NB! (ar šo biļeti ir iespējams apskatīt arī pastāvīgo ekspozīciju)

Pieaugušie:
7,00 EUR

Skolēni, studenti, pensionāri:
3,50 EUR

Ģimenes biļete (1–2 pieaugušie ar 1–4 bērniem vai viena daudzbērnu ģimene): 12,00–20,00 EUR

Gada biļetes īpašniekiem izstādes apskate bez maksas.

Apmeklētājiem grupā virs 10 personām (neieskaitot grupas vadītāju – pedagogu vai gidu), piemēro 20% atlaidi. Grupas vadītājam ieeja bez maksas.

Bezmaksas ieeja (uzrādot atbilstošu dokumentu): pirmsskolas vecuma bērniem; bāreņiem un bez vecāku gādības palikušiem bērniem; dienas aprūpes centra, krīzes centra un speciālo izglītības iestāžu audzēkņiem; bērniem, kas ievietoti sociālās rehabilitācijas centrā, un tos pavadošajām personām (viens pedagogs vai viena persona uz 10 bērniem vai audzēkņiem); personām līdz 18 gadu vecumam ar invaliditāti; personām ar I un II invaliditātes grupu; vienai personai, kas pavada personu līdz 18 gadu vecumam ar invaliditāti vai personu ar I invaliditātes grupu; surdotulkam, kas pavada personu ar I, II un III invaliditātes grupu; Latvijas mākslas skolu un mākslas profesionālās vidējās izglītības iestāžu izglītojamiem; Latvijas Mākslas akadēmijas pilna un nepilna laika studentiem; profesionālās vidējās izglītības iestāžu izglītojamiem vai augstskolu studentiem, kas apgūst vai studē vizuālo un lietišķo mākslu, dizainu, kultūras vēsturi, muzeoloģiju, kultūras mantojumu, arhitektūru, restaurāciju, izglītības vai studiju procesa ietvaros; Latvijas Mākslinieku savienības biedriem; Latvijas muzeju darbiniekiem; Starptautiskās muzeju padomes (ICOM) biedriem; Starptautiskās pieminekļu un ievērojamu vietu padomes (ICOMOS) biedriem; LNMM “Drauga kartes” īpašniekiem; muzeja programmu “Brīvprātīgo programma” un “Jauniešu klubs” dalībniekiem; plašsaziņas līdzekļu pārstāvjiem, kas atspoguļo norises muzejā; grupu (ne mazāk par 10 apmeklētājiem) vadītājam (gidam) vai pedagogam; Ukrainas civiliedzīvotājiem; muzeja rīkoto pasākumu apmeklētājiem ikgadējās starptautiskās akcijas “Eiropas Muzeju nakts” un Mūsdienu kultūras foruma “Baltā nakts” laikā, visiem apmeklētājiem pastāvīgās ekspozīcijas apskate katra mēneša pēdējā svētdienā un Starptautiskajā muzeju dienā – 18. maijā.

ATTĒLI MEDIJIEM PIELIKUMĀ (failus augstā izšķirtspējā lūgums pieprasīt atsevišķi)
1.
Māra Vaičunas. Lotto. 2005. Finieris, eļļa. Privātkolekcija. Publicitātes foto

2.
Māra Vaičunas. Bez nosaukuma. 1989. Finieris, eļļa. LNMM kolekcija. Publicitātes foto
3.
Māra Vaičunas. Ota. 2002. Koks, eļļa. Privātkolekcija. Publicitātes foto

4.
Māra Vaičunas. Trauki. 2002. Koks, akrils. Privātkolekcija. Publicitātes foto

5.
Māra Vaičunas. Dzeltenā pudelīte. 2003. Audekls, eļļa. Privātkolekcija. Publicitātes foto

6.
Māra Vaičunas. Puķes. 2003. Finieris, eļļa. Privātkolekcija. Publicitātes foto

Preses materiālu sagatavoja:
Nataļja Sujunšalijeva

Latvijas Nacionālā mākslas muzeja

Preses centra vadītāja

T: (+371) 67 357 527

GSM: (+371) 26 593 495

E: pr.service@lnmm.gov.lv
I: https://lnmm.gov.lv
X: www.x.com/LNMM_muzejs

